**Referat for møte i Læringsmiljøutvalget**

**Tid: 16.04.2021 kl. 10:00−12:00**

Tilstede:

Margrethe Karijord Johnsen - Leder

Sarah Naomi Lunner – Nestleder

Sonia Qadeer - Utvalgsmedlem

Frank Nam Kha Nguyen - Utvalgsmedlem

Johanne Hedvig Løvli - Utvalgsmedlem

Ann-Charlot Brandstorp - Utvalgsmedlem

Annette Veberg Dahl - Utvalgsmedlem

Sveinung Dale - Utvalgsmedlem

Tommy Payne - Møtesekretær

Observatører:

Elise Ager (Organisasjonskonsulent)

Marte Emilie Skjennem (Studentleder)

### Vedtakssak: Referat og saksliste

 Referat og saksliste godkjennes

Orienteringssak: Supplerende tilskudd til studentsamskipnadene, midler til tiltak til studenter som følge av pandemien

Stortinget vedtok den 23. februar 2021 økonomiske tiltak i møte med pandemien i Statsbudsjettet 2021, jf. Innst. 233 S (2020–2021) og Prop. 79 S (2020–2021) hvor Studentsamskipnaden i Østfold har mottatt tilsagn som følger:

- Lønne studenter: kr. 1 333 000

- Sosiale lavterskel tilbud: Kr. 518 000

- Psykisk helsetilbud: kr. 259 000

KD forventer at midlene benyttes våren 2021, slik at de bidrar til tett oppfølging av studentene våren 2021. Det forutsettes at alle midler skal være benyttet innen utløpet av 2021.

Studentsamskipnaden i Østfold ved direktør Rita Hirsum Lystad orienterte utvalget som følger knyttet til bruk av midlene:

* Det er gjennomført et samarbeidsmøte med alle studentorganene (SPiØ, Studentråd for fagskolen i Viken, HSS, FSS) 08.03.21 for å få innspill på bruk og fordeling av midlene. Styret i SiØ har sluttet seg til innspillene.
* Tiltak knyttet til å lønne studenter: Studentkompiser som skal sette i gang aktiviteter, Studentkoordinatorer som skal knyttes til studentsamfunnene for økt aktivitet og styrking av ordningen med lag og foreninger og synliggjøring av aktiviteter i SiØ´s aktivitetskalender og deres velferdstilbud til studenter og Superfaddere som både skal ha et utvidet ansvar for nye studenter under faddereuken og gi bistand til fadderstyret og legge til rette for videre oppfølging og sosiale aktiviteter også gjennom studieåret.
* Det er utarbeidet samarbeidsavtale knyttet til Superfadder mellom SiØ, SPiØ og HiØ. SiØ vil også sørge for gjennomføring av opplæringsprogram og kursbevis. Tiltaket skjer i tett samarbeid med SPiØ som har ansvaret for gjennomføring av ordningen. Det planlegges for 10 superfaddere på hvert av de tre fakultetene hvor fadderstyret så langt har mottatt interesse fra 24 faddere som ønsker å få mer informasjon om stillingen.
* Det er lik timesats for alle stillingene pålydende kr 191,-/time
* Det vil bli opprettet et trivselsfond som kan benyttes for både organiserte og uorganiserte tiltak. Her kan alle studenter søke.
* Utstyrsordning / studentpool hvor det vil bli foretatt innkjøp av ulikt utstyr for gjennomføring av aktiviteter
* Eksisterende tilbud knyttet til psykisk helsetilbud er utvidet med en 20% psykologstilling i Fredrikstad. Det foreligger en samarbeidsavtale med kommunen hvor tilbudet er knyttet til helsestasjon for ungdom. Det er tatt tilsvarende initiativ med Halden kommune.
* Vedrørende studentstillingene er det mottatt 10 søknader så langt. Søknadsfrist er utvidet til 28.04. Ansettelser vil skje fortløpende.

### Orienteringssak: Supplerende tilskudd til høgskoler, universiteter og fagskoler for å lønne studenter til gjennomføring av tiltak for å styrke faglig oppfølging av andre studenter som følge av pandemien

Høgskolen i Østfold har gjennom tildelingsbrev fra KD mottatt kr. 3 621 000 for å lønne studenter som skal jobbe med faglig oppfølging av andre studenter.

Prorektor for utdanning gav utvalget en kort orientering knyttet til bruk av midler i henhold til tildelingen. Det ble bemerket at sektoren generelt har vært noe frustrert rundt tildelingsbrevet fra KD og dens snevre bestilling. Høgskolen vil tolke bestillingen noe bredere og prorektor refererte blant annet til mentorordning ved UiB og ordningen med kollokviefaddere ved UiO. Pilot av OLA-prosjektet (hatt erfaringsutveksling med USN) ved tre emner er evaluert og det jobbes nå med å skalere dette tilbudet opp. Det harimidlertid vært utfordrende å rekruttere tilstrekkelige studenter til stillingene, men det vil jobbes videre med dette nå frem mot sommeren slik at ordningen kan oppskaleres høsten. Avdelingene er invitert til å spille inn forslag til tiltak ved avdelingene og det er satt frist til 25.04. Prorektor vil behandle forslagene fortløpende hvor det også vil være mulig å spille inn forslag til institusjonelle / avdelingsovergripende tiltak.

Orienteringssak: Resultater Studiebarometeret 2020

Studiebarometeret 2020 ble gjennomført av NOKUT for åttende gang i perioden 20. oktober til 17. november 2020. Læringsmiljøkonsulent orienterte om gjennomføring og resultater, hvor arbeidsutvalget skal utarbeide forslag til institusjonelt tiltak som oppfølging av studentenes tilbakemelding knyttet til digital kompetanse for studenter. Dette sett i sammenheng med høgskolens bevilgning fra regjeringen knyttet til midler for å støtte studentene som følge av pandemien. Forslaget vil ta utgangspunkt i opplæring av studenter (eksempelvis tillitsvalgte) som kan lønnes for å holde kurs for andre medstudenter i bruk av ulike digitale verktøy for styrke gjennomføring av studier.

Vedtakssak: Årsrapport Læringsmiljøutvalget 2020

Årsrapport godkjennes med foreslåtte endringer i henhold til innspill i møte fra 05.03.2021 godkjennes.

Orienteringssak: Årsrapport Studentombudet

Studentombud rapporterer direkte til Høgskolestyret og høgskolens læringsmiljøutvalg. Rapport gjelder for perioden desember 2019 – april 2021.

Da høgskolens studentombud har gått over i ny jobb vil ikke vedkommende selv ha mulighet til å presentere denne. Utvalgets medlemmer gjør seg selv kjent med rapport og deler eventuelt sine synspunkter med bakgrunn i dette. Utvalget diskuterte i denne anledning ombudets bemerkninger rundt fusk og plagiat og muligheter for å etablere prosjekter ved de nye fakulteter og institutter knyttet til utvikling av vurderingsformer som også kan bidra til å potensielt minske denne type risiko. Det ble i denne anledning også påpekt viktigheten av å etablere forebyggende tiltak og eksempelvis styrke opplæring rundt referanseteknikk.